钦定古今图书集成/明伦汇编/氏族典/第528卷 > 《禹州志》 > 郭舒
## 钦定古今图书集成/明伦汇编/氏族典/第528卷 > 《禹州志》 > 郭舒

按《晋书郭舒传》：“舒字稚行，幼请其母从师，岁馀便归，
粗识大义。始为领军校尉，坐擅放司马彪，系廷尉，世
多义之。刺史夏侯含辟为西曹，转主簿。刘弘牧荆州，
引为治中。弘卒，舒率将士推弘子璠为主，讨逆贼郭
劢，灭之，保全一州。王澄闻其名，引为别驾。澄终日酣
饮，舒常切谏之。澄之奔败也，以舒领南郡，澄又欲将”
舒东下，舒不忍渡江，乃留屯沌口，采稆湖泽以自给。
王敦召为参军，转从事中郎，监襄阳军。敦谋为逆，舒
谏不从，使守武昌。敦重舒公亮，给赐转丰，数诣其家。
表为梁州刺史。病卒。